**Σύνοψη Προγράμματος**

**«Ψηφιακός Μετασχηματισμός» 2021-2027**

1η Επιτροπή Παρακολούθησης

24 Οκτωβρίου 2022

**ΓΕΝΙΚΑ ΣΤΟΙΧΕΙΑ**

Η Ελλάδα έχει αντιληφθεί την αναγκαιότητα της μετάβασής της προς την ψηφιακή οικονομία και κοινωνία ως άμεση προτεραιότητα. Το Υπουργείο Ψηφιακής Διακυβέρνησης (ΥΨηΔ) λειτουργεί συντονισμένα και συνεργάζεται με τον δημόσιο και ιδιωτικό τομέα, τους ερευνητικούς/ τεχνολογικούς φορείς, την ακαδημαϊκή/ επιστημονική κοινότητα και την κοινωνία των πολιτών, για τον εκσυγχρονισμό της Δημόσιας Διοίκησης, την καλύτερη εξυπηρέτηση του πολίτη και της επιχείρησης και τη δημιουργία νέων, επιπρόσθετων πηγών οικονομικής ανάπτυξης.

Σε αυτό το πλαίσιο, η νέα εθνική στρατηγική για τον ψηφιακό μετασχηματισμό της ελληνικής κοινωνίας και οικονομίας έχει συγκεκριμένους στόχους και δομημένο πλάνο δράσης, στο οποίο αποτυπώνονται οι κατευθυντήριες αρχές, αλλά και οι απαραίτητες βραχυπρόθεσμες και μεσοπρόθεσμες παρεμβάσεις που θα υλοποιήσουν με επιτυχία το ελληνικό όραμα για την Ψηφιακή Ελλάδα.

Σημαντική διάσταση της στρατηγικής αποτελεί ο ψηφιακός μετασχηματισμός του κράτους, με στόχο την προσφορά εύχρηστων ψηφιακών υπηρεσιών προσανατολισμένων στις ανάγκες των χρηστών. Για να επιτευχθεί αυτό, η Δημόσια Διοίκηση εφαρμόζει ευέλικτα μοντέλα για σχεδιασμό και υλοποίηση νέων ψηφιακών λύσεων, ενσωματώνοντας καινοτόμες μεθόδους και τεχνολογίες αιχμής σε όλους τους τομείς.

Η συνδεσιμότητα αποτελεί βασικό προαπαιτούμενο για τον ψηφιακό μετασχηματισμό της χώρας, καθώς τα προσδοκώμενα οικονομικά και κοινωνικά οφέλη θα επιτευχθούν μόνο με την ευρεία εγκατάσταση δικτύων και την παροχή υπηρεσιών πολύ υψηλής χωρητικότητας σε όλη την επικράτεια.

Παράλληλα, η σύγχρονη Δημόσια Διοίκηση υιοθετεί μία ευνοϊκή κουλτούρα σε σχέση με την εφαρμογή ψηφιακών εργαλείων και ενισχύει την ψηφιακή κατάρτιση του δυναμικού της. Το ΥΨηΔ υλοποιεί μια συνεκτική στρατηγική και προωθεί σημαντικές παρεμβάσεις για την απόκτηση και ενίσχυση των ψηφιακών δεξιοτήτων όλων των πολιτών.

Οι τομείς των ψηφιακών δημόσιων υπηρεσιών, της συνδεσιμότητας και του ανθρώπινου κεφαλαίου αποτελούν και διαστάσεις ψηφιακής ωριμότητας στις οποίες παρουσιάζει υστέρηση η Ελλάδα, σύμφωνα με τον Δείκτη Ψηφιακής Οικονομίας και Κοινωνίας (DESI), αντικατοπτρίζοντας και τις συναφείς ανεπάρκειες της αγοράς (χαμηλή διείσδυση των τεχνολογιών αιχμής στις επιχειρήσεις και χαμηλό ποσοστό εξειδικευμένων στελεχών σε ΤΠΕ), προκλήσεις στις οποίες η Ελλάδα δεσμεύεται να ανταποκριθεί επιτυχώς, αξιοποιώντας εθνικούς και ενωσιακούς πόρους.

Το **Πρόγραμμα «Ψηφιακός Μετασχηματισμός» (ΠΨηΜετ)** συμβάλλει στο όραμα για την Ψηφιακή Ελλάδα και στην προαγωγή του οικονομικού μετασχηματισμού της χώρας στοχεύοντας κυρίως:

* στην παροχή νέων και αναβαθμισμένων δημόσιων ψηφιακών υπηρεσιών και εφαρμογών προς επιχειρήσεις και πολίτες,
* στη διασφάλιση της διαλειτουργικότητας ψηφιακών συστημάτων και υπηρεσιών,
* στην ανάπτυξη ψηφιακών πλατφορμών υποστήριξης της επιχειρηματικής δραστηριότητας,
* στην εξασφάλιση συνδεσιμότητας υπερυψηλής ταχύτητας,
* στην κάλυψη των αναγκών σε ψηφιακές δεξιότητες,
* στην αξιοποίηση και ενσωμάτωση τεχνολογιών αιχμής.

**ΔΙΑΠΡΑΓΜΑΤΕΥΣΗ ΚΑΙ ΔΙΑΒΟΥΛΕΥΣΗ**

Σημαντικός παράγοντας επιτυχίας του σχεδιασμού του Προγράμματος είναι η εφαρμογή της εταιρικής σχέσης, με την ουσιαστική συμμετοχή στη διαδικασία διαβούλευσης των ενδιαφερόμενων εταίρων και των εμπλεκόμενων φορέων διαχείρισης και υλοποίησης έργων, για την ανάλυση και τη διατύπωση παρατηρήσεων και την παροχή ανατροφοδότησης. Οι εταίροι συμμετέχουν ουσιαστικά στην ανάλυση των προκλήσεων και αναγκών που πρέπει να αντιμετωπιστούν, στην επιλογή των στόχων και προτεραιοτήτων για την αντιμετώπιση αυτών των αναγκών, στην ύπαρξη των κατάλληλων συντονιστικών μηχανισμών για τη δημιουργία συνεργειών μεταξύ των διαφόρων μέσων που διατίθενται με στόχο την ενίσχυση της έξυπνης, διατηρήσιμης και χωρίς αποκλεισμούς ανάπτυξης.

Στο πλαίσιο αυτό, διαμορφώθηκε το αρχικό κείμενο διαβούλευσης (concept paper) με τους εταίρους, εστιάζοντας στις βασικές επιλογές στρατηγικής και στην προτεινόμενη αρχιτεκτονική του Προγράμματος (Στρατηγική, Άξονες Προτεραιότητας, Ειδικοί Στόχοι, Κατηγορίες Παρεμβάσεων, Ενδεικτικές Δράσεις).

Είχε προηγηθεί ένας 1ος κύκλος συλλογής προτάσεων, ο οποίος εμπλουτίστηκε με τα σχόλια της Ομάδας Σχεδιασμού Προγράμματος (ΟΣΠ) και της ΕΥΔ ΨΜ και προσαρμόστηκε στο πλαίσιο της 1ης άτυπης υποβολής του κειμένου του ΕΣΠΑ 2021 -2027. Παράλληλα, για τη διευκόλυνση της διαδικασίας διαβούλευσης, διαμορφώθηκε ηλεκτρονικό δομημένο ερωτηματολόγιο, με βάση τα στοιχεία του concept paper, αλλά και με δυνατότητα διατύπωσης προτάσεων με ελεύθερο κείμενο, και απεστάλη προς 87 εμπλεκόμενους φορείς και εταίρους, ταυτόχρονα με την ανάρτησή τους στον ειδικό ιστοχώρο του ΕΣΠΑ 2021 – 2027.

Μετά τη 2η άτυπη υποβολή του κειμένου του ΕΣΠΑ 2021 -2027, στο πλαίσιο του οποίου διαμορφώθηκε εκ νέου το Πρόγραμμα, με σημαντική αύξηση των συνολικών πόρων του, με αύξηση των πόρων του Ευρωπαϊκού Ταμείου Περιφερειακής Ανάπτυξης (ΕΤΠΑ), αλλά, κυρίως, με τη συμπερίληψη πόρων του Ευρωπαϊκού Κοινωνικού Ταμείου (ΕΚΤ+), υπήρξε η ανάγκη εκ νέου διαβούλευσης με τους εταίρους. Έγινε προσαρμογή του concept paper, και, με την ενσωμάτωση σχολίων εκ μέρους της ΟΣΠ και της ΕΥΔ ΨΜ, απεστάλη στους εταίρους και αναρτήθηκε δημόσια για τη διατύπωση σχολίων, με την επισήμανση ότι, οι προτάσεις που διατυπώθηκαν κατά την προηγούμενη διαδικασία διαβούλευσης έχουν ληφθεί υπόψη στον αναλυτικότερο σχεδιασμό του Προγράμματος.

Συνολικά, στη διαδικασία της αρχικής διαβούλευσης ανταποκρίθηκαν 43 διαφορετικοί Φορείς/Υπηρεσίες και καταχωρήθηκαν συνολικά 51 απαντήσεις στο ηλεκτρονικό ερωτηματολόγιο, ενώ απεστάλησαν και 7 επιστολές. Επίσης, στη διαβούλευση συμμετείχαν και 5 Φορείς εκτός του πίνακα αποδεκτών.

Μετά την αποστολή του σχεδίου του Προγράμματος στο πλαίσιο της άτυπης διαβούλευσης με τις Υπηρεσίες της ΕΕ, την διατύπωση σχολίων εκ μέρους τους και την ενσωμάτωση αυτών στο κείμενο του Προγράμματος, το τελικό κείμενο τέθηκε εκ νέου σε δημόσια διαβούλευση, και με τους εμπλεκόμενους φορείς και εταίρους, για τη διατύπωση σχολίων.

Τα βασικά συμπεράσματα όλων των κύκλων της διαβούλευσης ελήφθησαν υπόψη, στο πλαίσιο του πεδίου εφαρμογής και των δυνατοτήτων χρηματοδότησης του Προγράμματος.

**ΔΙΑΘΕΣΙΜΟΙ ΠΟΡΟΙ**

Συνολικά, το Πρόγραμμα «Ψηφιακός Μετασχηματισμός» με προϋπολογισμό **943.004.309€ Δημόσια Δαπάνη**, εκ των οποίων τα **753.325.749€** αντιστοιχούν σε συνεισφορά της Ένωσης μέσω των Ταμείων **ΕΤΠΑ και ΕΚΤ+**, συμβάλλει στο όραμα για την Ψηφιακή Ελλάδα και στην προαγωγή του οικονομικού μετασχηματισμού της χώρας, δίνοντας έμφαση στην αξιοποίηση και ενσωμάτωση τεχνολογιών αιχμής, και εκπληρώνοντας τη στρατηγική επιλογή για ενίσχυση των ψηφιακών ικανοτήτων.

Οι σχεδιαζόμενες δράσεις, με την ενσωμάτωση καινοτόμων μεθόδων και τεχνολογιών αιχμής, στοχεύουν στην περαιτέρω υιοθέτηση της χρήσης ψηφιακών υπηρεσιών από πολίτες και επιχειρήσεις. Η χρήση των ψηφιακών υπηρεσιών αναμένεται να ενισχυθεί περαιτέρω από τις δράσεις ανάπτυξης των ψηφιακών δεξιοτήτων μέσω του ΕΚΤ+.

**ΠΡΟΤΕΡΑΙΟΤΗΤΕΣ**

Το Πρόγραμμα «Ψηφιακός Μετασχηματισμός» διαρθρώνεται σε τρεις βασικούς άξονες επενδύσεων (Προτεραιότητες), οι οποίες αντιστοιχούν στα Ταμεία **ΕΤΠΑ και ΕΚΤ+,** ως εξής:

* **Προτεραιότητα: 1.** Ψηφιακός Μετασχηματισμός του Δημόσιου Τομέα (ΕΤΠΑ)
* **Προτεραιότητα: 2.** Ενίσχυση της συνδεσιμότητας με ευρυζωνική πρόσβαση υψηλών ταχυτήτων (ΕΤΠΑ)
* **Προτεραιότητα: 3.** Ανάπτυξη των Ψηφιακών Δεξιοτήτων (ΕΚΤ+)

Αναλυτικότερα:

**Προτεραιότητα: 1. Ψηφιακός Μετασχηματισμός του Δημόσιου Τομέα (ΕΤΠΑ)**

Οι σχεδιαζόμενες δράσεις, με την ενσωμάτωση καινοτόμων μεθόδων και τεχνολογιών αιχμής, στοχεύουν στην περαιτέρω υιοθέτηση της χρήσης ψηφιακών υπηρεσιών από πολίτες και επιχειρήσεις, με αποτέλεσμα οι χρήστες των νέων αναβαθμισμένων δημόσιων ψηφιακών υπηρεσιών να ανέλθουν σε 11.087.000. Η χρήση των ψηφιακών υπηρεσιών αναμένεται να ενισχυθεί περαιτέρω από τις δράσεις ανάπτυξης των ψηφιακών δεξιοτήτων μέσω του ΕΚΤ+, στο πλαίσιο του ΠΨηΜετ (Προτεραιότητα 3) ή άλλων χρηματοδοτικών πηγών.

**1.1 Ψηφιακός Μετασχηματισμός της Οικονομίας και της Κοινωνίας**

* Εφαρμογές και δράσεις υποστήριξης της επιχειρηματικότητας. Εστιασμένες οριζόντιες δράσεις υποστήριξης της επιχειρηματικότητας και τομέων με ειδικό ενδιαφέρον για τη χώρα (Τουρισμός, Πολιτισμός, Ναυτιλία), των οποίων οι παρεχόμενες υπηρεσίες μπορούν να βελτιωθούν περαιτέρω με την ενσωμάτωση καινοτόμων ψηφιακών εργαλείων.
* Ανάπτυξη εφαρμογών ΤΠΕ σε Τομείς της Δημόσιας Διοίκησης. Υιοθέτηση σύγχρονων τεχνολογικών εργαλείων για την ανάπτυξη νέων πολυκαναλικών ψηφιακών υπηρεσιών σε σύγχρονες υποδομές, αρχιτεκτονικές και περιβάλλοντα, για τη βελτίωση της εμπειρίας των χρηστών. Η Δημόσια Διοίκηση ενδυναμώνει ψηφιακά τη διαφάνεια, τη συμμετοχικότητα, την προσβασιμότητα, την ιδιωτικότητα και την ασφάλεια των συναλλαγών και των δεδομένων πολιτών και επιχειρήσεων, εξασφαλίζοντας μια σύγχρονη υποδομή εφαρμογών και υπηρεσιών, με καινοτόμες μεθόδους και τεχνολογίες αιχμής.
* Διάθεση εφαρμογών και εργαλείων για την ενίσχυση των Ψηφιακών Δεξιοτήτων. Δράσεις για την ανάπτυξη εφαρμογών και εργαλείων για τις ψηφιακές δεξιότητες με έμφαση σε τεχνολογίες αιχμής, και την υποστήριξη της ψηφιακής πολιτειότητας, εστιάζοντας στην ενίσχυση της Εθνικής Συμμαχίας για τις Ψηφιακές Δεξιότητες και την Απασχόληση και της Εθνικής Ακαδημίας Ψηφιακών Ικανοτήτων.

**1.2 Ψηφιακός Μετασχηματισμός της Υγείας και Υποστήριξη Ειδικών Ομάδων Πληθυσμού**

* Παροχή Ηλεκτρονικών Υπηρεσιών στην Υγεία. Βελτίωση της ψηφιακής εμπειρίας του πολίτη στην Υγεία, διασφαλίζοντας την ιδιωτικότητα και την προστασία των δεδομένων υγείας από κακόβουλη και άσκοπη χρήση, και τη δικτύωση όλων των κοινωνικών εταίρων στην ηλεκτρονική υγεία.
* Ενίσχυση της ανεξάρτητης διαβίωσης. Ανάπτυξη ψηφιακών υπηρεσιών, αξιοποιώντας τεχνολογίες αιχμής για την υποστήριξη της διαβίωσης και της κοινωνικής ένταξης ευπαθών πληθυσμιακών ομάδων, όπως χρόνια πάσχοντες, χρήζοντες υποβοήθηση για την ανεξάρτητη διαβίωσή τους, ηλικιωμένοι και άτομα με αναπηρία, και ενίσχυση δημόσιων δομών με σχετικό εξοπλισμό για την υποστήριξη των ατόμων που ανήκουν στις ομάδες αυτές.

**1.3 Ψηφιοποίηση και Παραγωγική Αξιοποίηση Δεδομένων με τη χρήση καινοτόμων τεχνολογιών Πληροφορικής**

* Ψηφιακός μετασχηματισμός των ΟΤΑ. Σημαντική προτεραιότητα της νέας ψηφιακής στρατηγικής είναι ο μετασχηματισμός όλων των δήμων της χώρας σε έξυπνους και βιώσιμους, όπου οι πολίτες θα απολαμβάνουν να ζουν και να εργάζονται, επιτυγχάνοντας τους κλιματικούς στόχους και τη μείωση του περιβαλλοντικού αποτυπώματος, ενθαρρύνοντας τη συμμετοχή των πολιτών και συμβάλλοντας στην ευημερία των επιχειρήσεων. Οι ψηφιακές λύσεις που υποστηρίζονται από τοπικά παραγόμενα δεδομένα είναι ουσιαστικής σημασίας για την παροχή καινοτόμων και υψηλής ποιότητας υπηρεσιών, και σε αυτές συγκαταλέγονται η έξυπνη αστική κινητικότητα, η ενεργειακή απόδοση, οι βιώσιμες λύσεις στέγασης, η βελτίωση της ποιότητας ζωής, οι ψηφιακές δημοτικές υπηρεσίες και η πολιτοκεντρική διακυβέρνηση.
* Δράσεις Ψηφιοποίησης (Δημόσιων, Πολιτιστικών, Κοινωνικών, κ.ά. Φορέων) Ανάπτυξη υπηρεσιών μέσω της ψηφιοποίησης αρχείων σε διάφορους τομείς του Δημοσίου, συμπεριλαμβανομένων αρχείων κοινωνικών φορέων, με έμφαση στην περαιτέρω αξιοποίηση της ψηφιοποίησης του πολιτιστικού/τουριστικού περιεχομένου, κυρίως μέσω εφαρμογών και συστημάτων που βασίζονται σε τεχνολογίες διαχείρισης μεγάλων δεδομένων, εικονικής και επαυξημένης πραγματικότητας και τεχνητής νοημοσύνης, σύμφωνα με τις αρχές της ανοικτής διάθεσης και τηρώντας τις προδιαγραφές που προστατεύουν τα προσωπικά δεδομένα.

**1.4 Ενίσχυση υποδομών ΤΠΕ μεγάλης κλίμακας**

* Ανάπτυξη υποδομών Cloud για τη φιλοξενία φορέων της Δημόσιας Διοίκησης, την παροχή υπηρεσιών IaaS-PaaS-SaaS και την υλοποίηση λύσεων δευτερευόντων κόμβων (disaster site). Οι υποδομές αυτές θα βρίσκονται φυσικά εγκατεστημένες σε κέντρα δεδομένων του Δημοσίου, ενώ δύναται να συμπληρωθούν με υποδομές από παρόχους δημόσιου υπολογιστικού νέφους, συγκροτώντας ένα υβριδικό σύστημα, καθώς και με δεύτερο κέντρο δεδομένων ιδίων δυνατοτήτων σε διαφορετική τοποθεσία (DR site).
* WiFi4GR - Ανάπτυξη δημοσίων σημείων ασύρματης ευρυζωνικής πρόσβασης στο διαδίκτυο - Β’ Φάση (phasing). Εγκατάσταση, παραμετροποίηση, σύνδεση και θέση σε λειτουργία σημείων ασύρματης πρόσβασης WiFi (Hotspots) στο Διαδίκτυο σε διάφορες περιοχές πολιτιστικού και τουριστικού ενδιαφέροντος με διασπορά σε ολόκληρη τη χώρα και κάλυψη περίπου 2.500 περιοχών ασύρματης-WiFi πρόσβασης. Το σύστημα θα διαθέτει κεντρικό σύστημα παρακολούθησης και διαχείρισης, και θα καλύψει τους δήμους που δεν θα ενταχθούν στην αντίστοιχη παρέμβαση της Ε.Ε. WiFi4EU.
* Δίκτυο Δημόσιου Τομέα (ΣΥΖΕΥΞΙΣ ΙΙ) - Β’ Φάση. Το έργο ΣΥΖΕΥΞΙΣ ΙΙ, όπως προσδιορίζεται στο νόμο 3979/2011 για την Ηλεκτρονική Διακυβέρνηση, στοχεύει: 1) στην κάλυψη των αναγκών τηλεπικοινωνιακής σύνδεσης των φορέων του Δημοσίου (περίπου 34.000 κτίρια), 2) στην αναβάθμιση της ευρυζωνικότητας των φορέων αυτών, 3) στην παροχή προηγμένων υπηρεσιών του Εθνικού Δικτύου Δημόσιας Διοίκησης στους χρήστες.
* Ανάπτυξη άλλων ειδών υποδομών ΤΠΕ (εξοπλισμός πληροφορικής μεγάλης κλίμακας, κέντρα δεδομένων, αισθητήρες και άλλος ασύρματος εξοπλισμός). Εγκατάσταση και υποστήριξη άλλων ειδών υποδομών ΤΠΕ σε Φορείς του δημόσιου και ευρύτερου δημόσιου τομέα, ενώ θα προκρίνεται κατά περίπτωση περιβαλλοντικά φιλικός εξοπλισμός.

**Προτεραιότητα: 2. Ενίσχυση της συνδεσιμότητας με ευρυζωνική πρόσβαση υψηλών ταχυτήτων (ΕΤΠΑ)**

Η ενίσχυση της ψηφιακής συνδεσιμότητας στοχεύει στην προώθηση της χρήσης ψηφιακών υπηρεσιών από πολίτες και επιχειρήσεις, που αναμένεται να ενισχυθεί περαιτέρω και από τις δράσεις ανάπτυξης των ψηφιακών δεξιοτήτων, μέσω του ΕΚΤ+, είτε στο πλαίσιο του ΠΨηΜετ (Προτεραιότητα 3), είτε στο πλαίσιο άλλων χρηματοδοτικών πηγών.

**2.1 Ανάπτυξη Ευρυζωνικών Δικτύων πολύ υψηλής χωρητικότητας.** Θα υλοποιηθούν οι δράσεις ανάπτυξης Υποδομών Υπερυψηλής Ευρυζωνικότητας Ultra-Fast Broadband - UFBB – Β’ Φάση (phasing), και UFBB ΙΙ – σε περιοχές που δεν θα έχουν κάλυψη τύπου VHCN, καθώς και δράσεις υποστήριξης των δικτύων VHC.

* Ανάπτυξη Υποδομών Υπερυψηλής Ευρυζωνικότητας UFBB - Β’ Φάση. Αφορά στην ανάπτυξη εκτεταμένου δικτύου ευρυζωνικών υποδομών υπερυψηλής ταχύτητας, με δυνατότητα παροχής διαδικτυακής σύνδεσης ταχύτητας τουλάχιστον 100 Mbps και δυνατότητα αναβάθμισης σε 1 Gbps, με στόχο την κάλυψη με ευρυζωνικές υπηρεσίες σε 705.587 κατοικίες και 101.768 επιχειρήσεις. Ταυτόχρονα, μέσω της δράσης, αναμένεται να καλυφθούν με ταχύτητες 1 Gbps κοινωνικοοικονομικοί φορείς εντός των περιοχών παρέμβασης. Το έργο θα υλοποιηθεί με ΣΔΙΤ.
* UFBB ΙΙ – σε περιοχές που δεν θα έχουν κάλυψη τύπου VHCN. Παρά τα φιλόδοξα ιδιωτικά επενδυτικά σχέδια (που αναμένεται μέχρι το 2023 να καλύψουν 58,6% των συνολικών συνδρομητών) και το έργο UFBB (που αναμένεται να καλύψει το 17,2% των συνολικών συνδρομητών), σημαντικό μέρος (21,5%) αναμένεται να καλύπτεται μόνο από υποδομές FTTC, που δεν καλύπτουν τους στόχους του European Gigabit Society 2025 και του Digital Compass 2030. Τα ιδιωτικά επενδυτικά σχέδια αναμένεται να καλύψουν τμήμα των περιοχών αυτών (ήτοι του 21,5%) μέχρι το 2027. Οι περιοχές που αναμένεται να παραμείνουν μη καλυπτόμενες εκτιμώνται σε 10,9%. Το έργο UFBB-ΙΙ θα διασφαλίσει την κάλυψη του ως άνω ποσοστού, εστιάζοντας σε περιοχές που ουδεμία παρέμβαση κρατικής ενίσχυσης θα έχει πραγματοποιηθεί.
* Δράσεις υποστήριξης του σχεδιασμού, της ανάπτυξης, της διαχείρισης και της παρακολούθησης των ευρυζωνικών δικτύων πολύ υψηλής χωρητικότητας. Περιλαμβάνει υποστηρικτικές δράσεις, όπως μέτρα για την υποστήριξη του Broadband Competence Office (BCO), για ενημέρωση και ευαισθητοποίηση τοπικών φορέων για θέματα ευρυζωνικότητας, την επικαιροποίηση του Εθνικού Ευρυζωνικού Σχεδίου, συμπεριλαμβανομένης της επικαιροποίησης της χαρτογράφησης, τον ψηφιακό μετασχηματισμό της Εθνικής Επιτροπής Τηλ/νιών & Ταχυδρομείων για την ανάπτυξη υπηρεσιών προστιθέμενης αξίας, κ.ά.

**Προτεραιότητα: 3. Ανάπτυξη των Ψηφιακών Δεξιοτήτων (ΕΚΤ+)**

Η ανάπτυξη των κατάλληλων ψηφιακών δεξιοτήτων από πλευράς ανθρώπινου δυναμικού αποτελεί αναπόσπαστο κομμάτι και παίζει καθοριστικό ρόλο για την ευημερία της κοινωνίας, καθώς και την αδιάλειπτη λειτουργία κράτους και οικονομίας. Οι προτεινόμενες δράσεις ανάπτυξης, επανακατάρτισης, αναβάθμισης των ψηφιακών δεξιοτήτων θα υλοποιούνται μέσω τηλεκπαίδευσης (κυρίως), σύγχρονης ή ασύγχρονης, φυσικής παρουσίας ή συνδυαστικά, κατά περίπτωση, με δυνατότητα πιστοποίησης (στις περιπτώσεις που έχει εφαρμογή και κρίνεται σκόπιμο), ενώ για όλα τα εκπαιδευτικά προγράμματα θα αναπτύσσεται ηλεκτρονικό εκπαιδευτικό υλικό, το οποίο στη συνέχεια θα είναι διαθέσιμο σε όλους τους πολίτες. Οι προτεινόμενες δράσεις στήριξης της ανάπτυξης ψηφιακών δεξιοτήτων δύναται, κατά περίπτωση, να υποστηρίζονται και από δράσεις ΕΤΠΑ στο πλαίσιο της Προτεραιότητας 1, για ανάπτυξη εφαρμογών, πλατφορμών και εργαλείων, καθώς και εκπαιδευτικού υλικού, για τις ψηφιακές δεξιότητες.

**3.1 Υλοποίηση προγραμμάτων επανακατάρτισης - αναβάθμισης ψηφιακών δεξιοτήτων**

* Υλοποίηση προγραμμάτων επανακατάρτισης - αναβάθμισης ψηφιακών δεξιοτήτων (reskilling-upskilling) των υπαλλήλων της Γενικής Κυβέρνησης. Η επανακατάρτιση - αναβάθμιση των ψηφιακών δεξιοτήτων στον Δημόσιο Τομέα θα επιταχύνει την ενσωμάτωση των νέων τεχνολογιών και τον ψηφιακό μετασχηματισμό της Δημόσιας Διοίκησης, την περαιτέρω βελτίωση των παρεχόμενων δημόσιων ηλεκτρονικών υπηρεσιών, την αποτελεσματική χρήση ηλεκτρονικών εργαλείων και εφαρμογών για τηλεργασία και συμμετοχή στην εκπαίδευση από απόσταση, καθώς και την προώθηση της κινητικότητας των στελεχών των δημόσιων υπηρεσιών.
* Υλοποίηση προγραμμάτων αναβάθμισης επιπέδου ψηφιακών δεξιοτήτων (upskilling) σε θέματα αξιοποίησης και διαχείρισης καινοτόμων ψηφιακών τεχνολογιών. Αφορά στην υλοποίηση δράσεων αναβάθμισης επιπέδου ψηφιακών δεξιοτήτων (upskilling) σε θέματα αξιοποίησης και διαχείρισης καινοτόμων ψηφιακών τεχνολογιών και σε θέματα κυβερνοασφάλειας, για εργαζόμενους δημόσιου και ιδιωτικού τομέα, μέσης και υψηλής ψηφιακής ωριμότητας.

**3.2 Υλοποίηση συστημικών δράσεων**

* Ανάπτυξη του διυπουργικού κλάδου του Αναλυτή Ψηφιακής Πολιτικής. Με το άρθρο 104 του ν. 4622/2019 (ΦΕΚ 133/τ. Α΄), προβλέπεται η σύσταση διυπουργικού κλάδου προσωπικού για την υποστήριξη ειδικών λειτουργιών των φορέων της Κεντρικής Διοίκησης, και ειδικότερα ο Κλάδος ΠΕ Επιτελικών Στελεχών της Διοίκησης, με ειδικότητες μεταξύ των οποίων συγκαταλέγεται ο Αναλυτής Ψηφιακής Πολιτικής.
* Υποστήριξη της επιτελικής ικανότητας του Υπουργείου Ψηφιακής Διακυβέρνησης για την παρακολούθηση των Ψηφιακών Δεξιοτήτων. Για τον συντονισμό, τον σχεδιασμό και τον προγραμματισμό υλοποίησης δράσεων στήριξης της ανάπτυξης ψηφιακών δεξιοτήτων, ανεξαρτήτως πηγής χρηματοδότησης, απαιτείται η ενίσχυση του υφιστάμενου μηχανισμού για τη συνεχή παρακολούθηση της ανάπτυξης των ψηφιακών δεξιοτήτων στη χώρα, μέσω της παρακολούθησης των πολιτικών, των εκπαιδευτικών δράσεων παροχής ψηφιακών δεξιοτήτων και των πιστοποιημένων αποτελεσμάτων αυτών στο ανθρώπινο δυναμικό της χώρας.
* Υποστήριξη της Εθνικής Συμμαχίας για τις Ψηφιακές Δεξιότητες και την Απασχόληση. Αφορά δράσεις σε εθνικό, περιφερειακό και τοπικό επίπεδο, στους εξής 2 πυλώνες: Α. Υποστήριξη συνεργασιών και συνεργειών των μελών της συμμαχίας και Β. Δράσεις εκπαίδευσης και κατάρτισης. Περιλαμβάνουν την ενίσχυση για την ανάπτυξη προγραμμάτων κατάρτισης και την παροχή υπηρεσιών ανάπτυξης των ψηφιακών δεξιοτήτων σε τοπικά κέντρα, τα οποία θα δημιουργηθούν σε ικανό αριθμό δήμων (20) από όλες τις Περιφέρειες της χώρας, και θα αξιοποιούν υφιστάμενες ή/και νέες δομές εκπαίδευσης (μετά από πιστοποίησή τους).
* Υποστήριξη της Εθνικής Ακαδημίας Ψηφιακών Ικανοτήτων. Περιλαμβάνει την ενίσχυση για την ανάπτυξη ψηφιακού εκπαιδευτικού υλικού και την παροχή υπηρεσιών για τη διαθεσιμότητά του μέσω της εθνικής πύλης για τις ψηφιακές ικανότητες, από την οποία θα παρέχεται σε κάθε πολίτη και κάθε επαγγελματία, ελεύθερη και δωρεάν πρόσβαση σε εκπαιδευτικά προγράμματα που αναπτύσσουν τις ψηφιακές τους ικανότητες.
* Ανάπτυξη βασικών ψηφιακών δεξιοτήτων στον γενικό πληθυσμό. Οι δράσεις αυτές εντάσσονται στο πλαίσιο του συνεχιζόμενου έργου «Παροχή υπηρεσιών ευαισθητοποίησης για την βέλτιστη αξιοποίηση των υπηρεσιών του gov.gr».

**ΕΜΒΛΗΜΑΤΙΚΕΣ ΔΡΑΣΕΙΣ**

Ως εμβληματικές δράσεις του προγράμματος αναφέρονται οι εξής:

* «Εκσυγχρονισμός του ΟΠΣ του Νομικού Συμβουλίου του Κράτους και Αναβάθμιση Ψηφιακών Υπηρεσιών»
* «Ψηφιακή Αναβάθμιση Ολοκληρωμένου Συστήματος Διαχείρισης Δικαστικών Υποθέσεων Διοικητικής Δικαιοσύνης (ΟΣΔΔΥ ΔΔ)»
* «Νέο Ενοποιημένο ΟΠΣ Φορολογίας»
* «Ανάπτυξη Υποδομών Υπερυψηλής Ευρυζωνικότητας (UltraFast Broadband - UFBB) - Β’ Φάση»
* «Ψηφιακός Συμπαραστάτης»

| ΠΡΟΤΕΡΑΙΟΤΗΤΕΣ | | |
| --- | --- | --- |
|  | Ενδεικτικές κατηγορίες παρεμβάσεων | Ενδεικτικός προϋπολογισμός (ΔΔ σε €) |
| ΠΡΟΤΕΡΑΙΟΤΗΤΑ 1: ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΤΟΥ ΔΗΜΟΣΙΟΥ ΤΟΜΕΑ | | |
| Ειδικός στόχος 1.ii Εκμετάλλευση των οφελών της ψηφιοποίησης για τους πολίτες, τις επιχειρήσεις, τους ερευνητικούς φορείς και τις Δημόσιες Αρχές | | |
| 1.1.1 | Εφαρμογές και δράσεις υποστήριξης της επιχειρηματικότητας | 35.000.000 |
| 1.1.2 | Ανάπτυξη εφαρμογών ΤΠΕ σε Τομείς της Δημόσιας Διοίκησης | 65.000.000 |
| 1.1.3 | Ανάπτυξη εφαρμογών και εργαλείων για την ενίσχυση των Ψηφιακών Δεξιοτήτων | 20.000.000 |
| 1.2.1 | Παροχή Ηλεκτρονικών Υπηρεσιών στην Υγεία | 25.000.000 |
| 1.2.2 | Ενίσχυση της ανεξάρτητης διαβίωσης | 21.529.786 |
| 1.3.1 | Ψηφιακός Μετασχηματισμός των ΟΤΑ | 220.000.000 |
| 1.3.2 | Δράσεις Ψηφιοποίησης (Δημόσιων, Πολιτιστικών, Κοινωνικών, κ.ά., Φορέων) | 30.000.000 |
| 1.4.1 | Ανάπτυξη υποδομών Cloud για τη φιλοξενία φορέων της Δημόσιας Διοίκησης, την παροχή υπηρεσιών IaaS-PaaS-SaaS και την υλοποίηση λύσεων δευτερευόντων κόμβων (disaster site) | 30.000.000 |
| 1.4.2 | WiFi4GR - Ανάπτυξη δημοσίων σημείων ασύρματης ευρυζωνικής πρόσβασης στο διαδίκτυο - Β’ Φάση (phasing) | 10.000.000 |
| 1.4.3 | Δίκτυο Δημόσιου Τομέα (ΣΥΖΕΥΞΙΣ ΙΙ) - Β’ Φάση (phasing) | 30.000.000 |
| 1.4.4 | Ανάπτυξη άλλων ειδών υποδομών ΤΠΕ (εξοπλισμός πληροφορικής μεγάλης κλίμακας, κέντρα δεδομένων, αισθητήρες και άλλος ασύρματος εξοπλισμός) | 27.000.000 |
| ΠΡΟΤΕΡΑΙΟΤΗΤΑ 2: ΕΝΙΣΧΥΣΗ ΤΗΣ ΣΥΝΔΕΣΙΜΟΤΗΤΑΣ ΜΕ ΕΥΡΥΖΩΝΙΚΗ ΠΡΟΣΒΑΣΗ ΥΨΗΛΩΝ ΤΑΧΥΤΗΤΩΝ | | |
| Ειδικός στόχος 1.v Ενίσχυση της ψηφιακής συνδεσιμότητας | | |
| 2.1.1 | Ανάπτυξη Υποδομών Υπερυψηλής Ευρυζωνικότητας (Ultra-Fast Broadband - UFBB) - Β’ Φάση (phasing) | 190.000.000 |
| 2.1.2 | UFBB ΙΙ – σε περιοχές που δεν θα έχουν κάλυψη τύπου VHCN | 110.000.000 |
| 2.1.3 | Δράσεις υποστήριξης του σχεδιασμού, της ανάπτυξης, της διαχείρισης και της παρακολούθησης των ευρυζωνικών δικτύων πολύ υψηλής χωρητικότητας | 3.000.000 |
| ΠΡΟΤΕΡΑΙΟΤΗΤΑ 3: ΑΝΑΠΤΥΞΗ ΨΗΦΙΑΚΩΝ ΔΕΞΙΟΤΗΤΩΝ | | |
| Ειδικός στόχος 4.ζ Προώθηση της διά βίου μάθησης, ιδίως των ευέλικτων ευκαιριών αναβάθμισης των δεξιοτήτων και επανειδίκευσης για όλους, λαμβανομένων υπόψη των επιχειρησιακών και ψηφιακών δεξιοτήτων, καλύτερη πρόβλεψη των αλλαγών και των νέων απαιτήσεων για δεξιότητες στην αγορά εργασίας, διευκόλυνση της αλλαγής σταδιοδρομίας και προώθηση της επαγγελματικής κινητικότητας | | |
| 3.1.1 | Υλοποίηση προγραμμάτων επανακατάρτισης - αναβάθμισης ψηφιακών δεξιοτήτων (reskilling-upskilling) των υπαλλήλων της Γενικής Κυβέρνησης | 45.000.000 |
| 3.1.2 | Υλοποίηση προγραμμάτων αναβάθμισης επιπέδου ψηφιακών δεξιοτήτων (upskilling) σε θέματα αξιοποίησης και διαχείρισης καινοτόμων ψηφιακών τεχνολογιών | 20.000.000 |
| 3.2.1 | Ανάπτυξη του διυπουργικού κλάδου του Αναλυτή Ψηφιακής Πολιτικής | 15.000.000 |
| 3.2.2 | Υποστήριξη της επιτελικής ικανότητας του Υπουργείου Ψηφιακής Διακυβέρνησης για την παρακολούθηση των Ψηφιακών Δεξιοτήτων | 2.000.000 |
| 3.2.3 | Υποστήριξη της Εθνικής Συμμαχίας για τις Ψηφιακές Δεξιότητες και την Απασχόληση | 15.000.000 |
| 3.2.4 | Υποστήριξη της Εθνικής Ακαδημίας Ψηφιακών Ικανοτήτων | 1.050.913 |
| 3.2.5 | Ανάπτυξη βασικών ψηφιακών δεξιοτήτων στον γενικό πληθυσμό | 15.000.000 |
| ΠΡΟΤΕΡΑΙΟΤΗΤΑ 4: ΤΕΧΝΙΚΗ ΒΟΗΘΕΙΑ ΕΤΠΑ | | |
|  | Τεχνική Βοήθεια ΕΤΠΑ | 11.023.131 |
| ΠΡΟΤΕΡΑΙΟΤΗΤΑ 5: ΤΕΧΝΙΚΗ ΒΟΗΘΕΙΑ ΕΚΤ+ | | |
|  | Τεχνική Βοήθεια ΕΚΤ+ | 2.400.479 |